U-I-86/16
Datum: 2016-09-28T00:00:00.000+02:00
ecli: ECLI:SI:USRS:2016:U.I.86.16
vrsta: zakon															zakon
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 28.09.2016
dokument: US31017
akt: Zakon o izvajanju carinske zakonodaje Evropske unije (Uradni list RS, št. 32/16) (ZICZEU)

Zakon o spremembah in dopolnitvah Zakona o upravnih taksah (Uradni list RS, št. 32/16) (ZUT-I)

Zakon o spremembah in dopolnitvah Zakona o varstvu kulturne dediščine (Uradni list RS, št. 32/16) (ZVKD-1)

Zakon o partnerski zvezi (Uradni list RS, št. 33/16) (ZPZ)

Zakon o spremembah in dopolnitvah Pomorskega zakonika (Uradni list RS, št. 33/16) (PZ)

Zakon o varstvu pred diskriminacijo (Uradni list RS, št. 33/16) (ZVarD)
resitev: zavrženje
izrek: Pobuda za začetek postopka za oceno ustavnosti Zakona o izvajanju carinske zakonodaje Evropske unije (Uradni list RS, št. 32/16), Zakona o spremembah in dopolnitvah Zakona o upravnih taksah (Uradni list RS, št. 32/16), Zakona o spremembah in dopolnitvah Zakona o varstvu kulturne dediščine (Uradni list RS, št. 32/16), Zakona o partnerski zvezi (Uradni list RS, št. 33/16), Zakona o spremembah in dopolnitvah Pomorskega zakonika (Uradni list RS, št. 33/16) in Zakona o varstvu pred diskriminacijo (Uradni list RS, št. 33/16) se zavrže.
stavek: Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
odlocitev: sklep
geslo: 1.2.51.2.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Pobudnik - Politična stranka, društvo, združenje.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
podlaga: Člen 25.3, Zakon o Ustavnem sodišču [ZUstS]
vlagatelj: Gibanje Zedinjena Slovenija, Maribor
datum_vloge: 2016-05-09T22:00:00.000Z
datum_odlocitve: 2016-09-27T22:00:00.000Z

# U-I-86/16-6

13. 9. 2016

## SKLEP

Ustavno sodišče je v postopku za preizkus pobude politične stranke Gibanje Zedinjena Slovenija, ki jo zastopa predsednik Andrej Šiško, na seji 13. septembra 2016

### **sklenilo:**

**Pobuda za začetek postopka za oceno ustavnosti Zakona o izvajanju carinske zakonodaje Evropske unije (Uradni list RS, št. 32/16), Zakona o spremembah in dopolnitvah Zakona o upravnih taksah (Uradni list RS, št. 32/16), Zakona o spremembah in dopolnitvah Zakona o varstvu kulturne dediščine (Uradni list RS, št. 32/16), Zakona o partnerski zvezi (Uradni list RS, št. 33/16), Zakona o spremembah in dopolnitvah Pomorskega zakonika (Uradni list RS, št. 33/16) in Zakona o varstvu pred diskriminacijo (Uradni list RS, št. 33/16) se zavrže.**

### OBRAZLOŽITEV

Pobudnica izpodbijanim zakonom očita, da so bili sprejeti v nasprotju s 1., 2., 3., 8., 44., 90. in 153. členom Ustave. Meni, da je predsednik Državnega zbora s tem, ko za pobudi volivcem za zbiranje podpisov za vložitev zahteve za razpis referenduma v zvezi z izpodbijanimi zakoni (v nadaljevanju pobuda volivcem za zbiranje podpisov) ni določil roka za zbiranje podpisov, ampak je izpodbijane zakone poslal v razglasitev in objavo, kršil človekove pravice, rušil ustavnopravni red Republike Slovenije ter kršil določbe Mednarodnega pakta o državljanskih in političnih pravicah (Uradni list SFRJ, št. 7/71, in Uradni list RS, št. 35/92, MP, št. 9/92 – MPDPP). Navaja, da je zoper njega in zoper predsednika Vlade vložila kazensko ovadbo. V tej povezavi zatrjuje svoj pravni interes, ki ga utemeljuje tudi z navedbo, da kot politična stranka, ki varuje pravne in politične interese svojih članov ter vseh državljank in državljanov, želi sodelovati pri zbiranju 40.000 podpisov volivcev. Ustavnemu sodišču predlaga, naj začasno zadrži izvrševanje izpodbijanih zakonov.

V skladu s prvim odstavkom 24. člena Zakona o Ustavnem sodišču (Uradni list RS, št. 64/07 – uradno prečiščeno besedilo in 109/12 – v nadaljevanju ZUstS) pobudo za začetek postopka za oceno ustavnosti oziroma zakonitosti predpisa ali splošnega akta, izdanega za izvrševanje javnih pooblastil, lahko da, kdor izkaže pravni interes. V skladu z drugim odstavkom tega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.

Pobudnica je politična stranka, ki ni sodelovala v postopkih s pobudo volivcem za zbiranje podpisov, saj sama navaja, da je bila "opazovalec referendumskih pobud". Po ustaljeni ustavnosodni presoji imajo politične stranke, društva, zbornice oziroma druga združenja pravni interes le za izpodbijanje predpisov, ki neposredno posegajo v njihove pravice, pravne interese ali pravni položaj, za pobude, ki jih ti subjekti vlagajo v imenu svojih članov ali zaradi njihovih interesov oziroma ker menijo, da uveljavljajo splošni družbeni interes, pa njihov pravni interes ni izkazan; izjema so le tista združenja, ki so bila ustanovljena za zagotavljanje pravic in interesov tiste skupine oseb, ki se vanje povezujejo (tako v sklepu Ustavnega sodišča št. U-I-214/12 z dne 18. 9. 2014). Glede na vsebino izpodbijanih zakonov in glede na navedbe pobudnice v njenem primeru za takšne pravne položaje ne gre, zgolj želja sodelovati v postopku zbiranja 40.000 podpisov volivcev pa ne more biti sestavina pravnega položaja. Poleg tega je Ustavno sodišče o bistveno enaki pobudi Sindikata delavcev migrantov Slovenije že odločilo s sklepom št. U-I-85/16, Up-398/16 z dne 14. 7. 2016 (Uradni list RS, št. 52/16) in jo zavrnilo, pobudnica pa ne navaja argumentov, ki jih Ustavno sodišče ne bi že preizkusilo.

Glede na povedano pobudnica ne izkazuje pravnega interesa za začetek postopka za oceno ustavnosti (sprejetja) izpodbijanih zakonov. Zato je Ustavno sodišče njeno pobudo zavrglo.

Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik mag. Miroslav Mozetič ter sodnice in sodniki dr. Mitja Deisinger, dr. Dunja Jadek Pensa, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.

mag. Miroslav Mozetič
Predsednik